এ তো গেল যুদ্ধবিধ্বস্ত দেশের কথা। এবার যদি আমরা প্রতিষ্ঠিত গণতান্ত্রিক দেশগুলোর প্রতি লক্ষ করি, তাহলে সেখানেও গণতন্ত্রের বিপন্ন অবস্থা দেখতে পাব। বিশেষ করে পশ্চিমা দেশগুলো যারা নিজেদের সভ্য, উদার ও গণতান্ত্রিক বলে পরিচয় দেয়। অথচ তাদের দেশগুলোতে প্রতিনিয়ত আইন করে সংখ্যালঘু ও অভিবাসীদের অধিকার হরণ করা হচ্ছে। মুসলিম নারীদের পোশাকের স্বাধীনতা পর্যন্ত হরণ করছে। ধর্মীয় স্বাধীনতা এখন নেই বললেই চলে। এছাড়া পশ্চিমা দেশগুলোতে সম্প্রতি উগ্র জাতীয়তাবাদের উত্থান ঘটছে, যা উদার গণতন্ত্রের জন্য হুমকি। আমেরিকায় প্রেসিডেন্ট নির্বাচনে পপুলার ভোটে হেরেও ইলেকটোরাল কলেজের ভোটে বর্ণবাদী, সাম্প্রদায়িক মানসিকতাসম্পন্ন ট্রাম্পের মতো ব্যক্তি প্রেসিডেন্ট হয়েছেন, যিনি একের পর এক দেশে ও বিদেশে মানুষের গণতান্ত্রিক অধিকারের ওপর হস্তক্ষেপ করছেন। এখন ইরানের সঙ্গে আবার একই খেলা শুরু হয়েছে। আন্তর্জাতিক চুক্তি ও প্রতিষ্ঠানগুলোর ওপর কোনো আস্থা নেই। গণতন্ত্র, মানবতা ও মানবাধিকারের প্রতি যারা নিজেদের শ্রদ্ধাশীল ও রক্ষক বলে দাবি করে, বর্তমানে গণতন্ত্রের প্রতি দেশের ভেতরে ও বাইরে তাদেরই এমন অবস্থা।